**Spektaklio scenarijus**

**„KAIP GUGELIUKAS TEISYBĖS IEŠKOJO“**

Pagal V. Aleksandravičiūtės ,,Gugeliukai“

<https://www.youtube.com/watch?v=b5mFyWsYGQY>

\*Gugeliukai - tai sprindžio didumo miško gyventojai. Jie gyvena medžių drevėse, po šaltinių išgraužomis, minta įvairiausiomis miško gėrybėmis ir dirba miškui naudingus darbus. Gugeliai vyrai valo mišką nuo šiukšlių, moterys - jį gražina ir prižiūri, kad tvarka būtų.

\*Nukas - pagrindinis herojus. Niekada nenusimenantis, norintis pralinksminti draugus, nenuilstantis teisybės ir nuotykių ieškotojas.

\*Fabas - vienas iš Nuko draugų. Jis - visiška Nuko priešingybė - nedrąsus, nerįžtingas.

\*Alksninukas - dar vienas Nuko draugas, laimingai gyvenęs alksnyne, kol nepasirodė pjūklais nešini žmonės.

\*Skatėja - simpatiška, žavi gugeliukė. Jos meilė ir rūpestis mama ir tėčiu - puikus pavyzdys skiepyti pagarbą ir atsakomybę tėvams.

**Scenarijus**

Veikėjai:

1. Pasakotoja Pelėda

2. Gugeliukas Nukas

3. Gugeliukas Fabas

4. Gugeliukas Alksninukas

5. Gugeliukė Skatėja

6. Varlaitė

7. Gervė Gervaitė

8. Gugeliukas Smakas

9. Girių Karalius Girinis

10. Karalienė Svaigulė

**I scena**

Pasigirsta muzika... *Atskrenda* ***pelėda*** *ir atsistoja ant kelmo.*

**Pelėda:** - Laba diena. Esu šio miško gyventoja PELĖDA. Atskridau papasakoti jums istorijos apie GUGELIUKUS... Išgirdote?.. GU-GE-LIU-KUS... Pakartokit... Gugeliukus *(sako žiūrovai).*

*Muzika (įrašas V. Landsbergio ,,Pelėda“* [*https://www.youtube.com/watch?v=2dJl\_cmuaPI*](https://www.youtube.com/watch?v=2dJl_cmuaPI) *). Atlekia gugeliukai (Nukas, Skatėja, Alksninukas, Fabas, Smakas). Šoka rateliu aplink kalnelį... Baigiasi muzika – visi išsibėgioja: Skatėja su Alksninuku už kalniuko, Fabas ir Smakas už deš. užuolaidos, Nukas už kairės.*

**Pelėda:** - Ką tik matėte gugelių vaikus *(Gugeliukai pasirodo, pamojuoja ir vėl pasislepia*). Gugeliai – maži miško gyventojai (*pasirodo, pamojuoja ir vėl pasislepia).* Jie labai baikštūs ir atsargūs *(pasirodo, pamojuoja ir vėl pasislepia*).

Gugeliukas Nukas, namuose likdavo vienas, nes jo tėvai dieną naktį dirba – mišką prižiūri, švarina, nes žmonės miškuose labai prišiukšlina.

*Pelėda išskrenda...*

**II scena**

*Ateinai iš kairės Nukas, o iš deš. – Fabas. Pasisveikina.*

**Nukas:** - Labas Fabai.

**Fabas:** - Labas Nukai.

*Abu susėda prie kalnelio.*

**Nukas**: - Man liūdna vienam namuose. Vakare laukiu pareinančios mamos. Ji grįžta tokia pavargusi, kad nieko daugiau nebenori, tik griūti į lovą ir miegoti.

**Fabas**: - Blogi laikai atėjo, Nukai. Žmonės labai šiukšlina, teršia miškus. Mano tėvai dieną naktį triūsia, švarindami pamiškes. Aš taip pat nuolatos vienas. Žiūriu pro langą, žiūriu, vis žiūriu. Akis išvarvinsiu į tolį bežiūrėdamas – baisiai nuobodu.

*Pasigirsta verksmas... Nukas ir Fabas pašoka... Dairosi... Ateina gugeliukė Skatėja ir atsiveda verkiantį gugeliuką Alksninuką. Gugeliukai pripuola, klausinėja, ramina:*

**Nukas**: - Alksninuk, kas atsitiko?

*Alksninukas negali žodžio ištarti, trina kumštukais akis. Skatėja jį glosto.*

**Skatėja:** - Alksninukas su tėvais išsikrausto. Pribudę ryte pamatė, kad medžiai išpjauti, malkų prikrauta. Visas alksnynas su žeme sulygintas.

**Alksninukas:** - Kur Teisybė? *- Atsisėda ant kelmo*

**Fabas:** - Jei Teisybė būtų miške, taip nebūtų atsitikę.

**Nukas:** - Bet gal ta Teisybė skraidžioja kur nors ir nespėja mūsų miško aplankyti?

**Skatėja:** - Ir aš manau, kad Teisybės mūsų miške nėra. Mano mama apsinuodijo šaltinio vandeniu, o tėtis miške į stiklą koją susižeidė, - *pravirksta.*

**Nukas:** - Bet kaip tai nutiko, Skatėja? Juk mūsų šaltinis tyras lyg dangus?

**Skatėja**: - Mama gėrė vaiavorykštinį šaltinio vandenį ir apsinuodijo.

**Nukas**: - Kokį dar vaivorykštinį vandenį? – *nesusigaudo.*

**Skatėja**: - Žmonės miške plovė mašiną, o kai išvažiavo, ant vandens nugulė vaivorykštė. Eime pakviesti miško daktarą Genį, kad mano mamai padėtų.

*Skatėja, Alksninukas, Fabas išbėga.*

**Nukas**: - Kodėl taip yra? Gal tikrai nėra miške Teisybės?

*Vaikštinėja susimąstęs*

**Atlekia pelėda**: - Kas neduoda tau ramybės, gugeliuk?

**Nukas**: - Alksninuko gyvenvietę medkirčiai iškirto, Skatėjos tėtis į stiklo šukę susipjaustė koją, o jos mama apsinuodijo užterštu šaltinio vandeniu. Visi mano draugai liūdi. Kodėl taip yra?

**Pelėda**: - Todėl, kad miške nėra Teisybės.

**Nukas**: - Jei nėra, tai turim ją rasti, – *neištvėrė*. O kur ji yra?

**Pelėda**:- Šito aš nežinau. Tą žino tik Girių Karalius Girinis.

*Pasigirsta šūviai*

**Pelėda**:- Nukai, mauk greičiau namo. Medžiotojai žvėris šaudo. Pavojinga miške. Bėk...

*Pelėda išskrenda.*

**Nukas**: - Žvėris šaudo? Negali būti. Kur Teisybė prapuolė? Einu pas Miško Karalių ir be Teisybės negrįšiu (*Groja ,,Mes išeisim į didelį mišką“* [*https://www.youtube.com/watch?v=86-GR7C2XZ4*](https://www.youtube.com/watch?v=86-GR7C2XZ4) *Pastumia kalnelį gilyn).*

**III scena**

*Atšlepsi grakščiai Varlaitė. Ji maivosi prieš veidrodį. Gugeliukas ją stebi.*

**Varlaitė**: - O gugeliukas. Kas naujo? Kur keliauji?

**Nukas**: - Laba diena, panele Varlaite. Ieškau Girių Karaliaus. Gal pasakysite, kuria kryptimi man eiti?

**Varlaitė**: - Jei pagirsi, kad aš graži, tikrai kelią parodysiu.

**Nukas**: - Kas sakė, kad jūs negraži? Žinoma, kad žavi - kaip niekas kitas.

**Varlaitė**: - Ak ačiū. Čia vis tos molio kaukės ir pilnaties dieta padeda. Keliauk, Nukai, iki Pelkutės, ten sutiksi Gervę Gervaitę. Ji žinos, kur Girių Karalių rasti.

*Groja ,,Mes išeisim į didelį mišką“* [*https://www.youtube.com/watch?v=86-GR7C2XZ4*](https://www.youtube.com/watch?v=86-GR7C2XZ4) *Nukas ir Varlaitė apsuka kalnelį kita puse. Pamojuoja viens kitam. Nukas Pradeda dairytis.*

*Tyliai atskrenda Gervė ir nuliūdus sustoja deš. krašte.*

**IV scena**

**Nukas**:- Laba diena (*gervė tyli*). Aš esu gugeliukas Nukas (*gervė tyli*). Gerve Gervele, kodėl tyli, kai turi tokį puikų balsą. Anksčiau visas miškas aidėdavo nuo tavo trimitavimo. Kas nutiko?

**Gervė:** - Visi miško žvėrys, vabalai ir mašalai šaiposi iš manęs, kad geriu arbatą.

**Nukas**: - O kas čia tokio? Gugeliukai irgi geria arbatą.

**Gervė**: - Bet visi žvėrys, vabalai ir mašalai geria vandenį.

**Nukas**: - Būti kitokiu – nėra blogai. Aukščiau snapą. O tiems pašaipūnams atrėžk, kad tai paskutinis mados klyksmas.

**Gervė**: - Puiki mintis. Paskutinis mados klyyyyyyyyyyyksmas... Paskutinis mados klyyyyyyyyyyksmas (*paskraido po sceną*) O kur tu, mažyli, keliauji?

**Nukas**: - Ieškau Girių Karaliaus, kad pasakytų, kur Teisybė miške prapuolė.

**Gervė:** - Esi labai draugiškas Todėl pasakysiu, kad jau netoli Girių Karaliaus būstinė, bet pirma pasistiprink - spanguolės čia pačios gardžiausios. Juk turi būti stiprus. - *Klykaudama pamojuoja Nukui ir nuplasnoja*. - Paskutinis mados klyyyyyyyyyyyksmas...

*Nukas renka spanguoles. Prisėda ant kelmo.*

**V scena**

*Nukas kramsnoja ir staiga išgirsta Bummm...Bummm... Apsidairo ir pamato gugeliuką, kuris galvą į kamieną daužo (deš. krašte)*

**Nukas**: - Ei gugeliuk. Gal pakvaišai? Kaktą prasiskelsi. *Bummm....*

**Nukas**:- Ar negirdi? Ko tu galvą trankai? Gal su protu susipykai?

**Smaka**s: - Aha. Labas. Aš Smakas. Ežiukas sakė, kad esu toks kvailas, nors galvą į medį daužyk. Tai ir daužau.

**Nukas:** - Smakai, gal ką kitą išbandyk? Teko girdėti, kad geri darbai padeda greičiau augti, o užaugę visi protingesni tampa.

**Smakas**: - Vaje. Ir aš noriu gerą darbą padaryti.

**Nukas**: - Tai gali keliauti su manim pas Miško Karalių ir parnešim į mišką Teisybę.

**Smakas**: - Gerai. – *pradeda kuistis už medžio*.

**Nukas**: - Smakai, kur tu dingai? Eime.

**Smakas:** - Aš tuoj (*ieško*). Akinius pamečiau (*vėl ieško*).Visi kvailiai ką nors pameta (*kasosi pakaušį*).

**Nukas**: - Iš kur tokią nesamonę ištraukei? (*nueina ieškoti tų akinių*).

**Smakas:** - Ežiukas sakė.

**Nukas**: - Gal jis pajuokavo? Štai tavo akiniai (*paduoda Smakui*). Eime.

**Smakas:** - Negaliuuuu (*klest ant kelmo*). Aš jau pavargau.

**Nukas**: - Su tavim, Smakai, toli nenukeliausiu. Dabar aš supratau, kodėl ežiukas sakė, kad tu... Žinai, kas tu?

**Smakas**: - Kas?

**Nukas:** - Artistas.

**Smaka**s: - O kas tai yra? - (*pašoka nuo kelmo*).

**Nukas**: - Tai toks Gugeliukas, kuris vaidina, kad yra kvailas.

**Smakas**: - Ar tai geras darbas?

**Nukas:** - Žinoma, visas artisto gyvenimas – juokinti kitus (*uždeda Smakui skrybėlę*)

**Smakas**: - Man patinka. Žinai, Nukai, gal tu ieškok tos Teisybės, o aš būsiu artistu. Gero tau kelio.

*Groja ,,Mes išeisim į didelį mišką“daina* [*https://www.youtube.com/watch?v=86-GR7C2XZ4*](https://www.youtube.com/watch?v=86-GR7C2XZ4) *Nukas pamojuoja ir pastumia kalnelį dar giliau į sceną. Užeina už kalnelio ir stebi, dairosi...*

**VI scena**

*Pasigirsta muzika (,,Kitokios dainelės“ 24 daina). Girinio ir Snaudalės šokis. Nukas nedrąsiai prieina.*

**Nukas**: - Būk pasveikintas, Girių Valdove Girini. Būk pasveikinta ir tu, gražioji Karaliaus žmona Svaigule. Aš gugeliukas Nukas. Atkeliavau iš tolimo miško krašto, ieškau Teisybės, kurios jau seniai mūsų miške nėra: medkirčiai kerta medžius, poilsiautojai šiukšlina gražiausius gamtos kampelius, kūrena laužus, darbininkai sausina pelkes, medžiotojai šaudo žvėris – mūsų draugus, o gugeliukai su kiekviena diena tampa vis liūdnesni. Atėjau jūsų paklausti, kodėl taip yra. Kur dingo Teisybė?

**Karalius**: - Šie rūpesčiai ir mane slegia. Teisybė yra. Ji saugiai užrakinta. Bėda ta, mielas gugeliuk, kad vos tik paleidžiu Teisybę – ji išnyksta, išsisklaido kaip migla, ištirpsta kaip snaigė delne (*ištiesia delną, karalienė prieina pažiūrėti ir nupučia*). Ji tokia gležna ir trapi, kad nežinau, kaip ją išsaugoti ir užauginti.

**Nukas:** - Bet juk kas neuždrausta – tas leidžiama.

**Karalius:** - Kas neuždrausta – tas leidžiama?.. Esi protingas ir gudrus vyrukas, Nukai. Turi gerą ir gailestingą širdį. Gerai sakai, kad kas neuždrausta – tas leidžiama. Todėl (*subeldžia lazda, Nukas krūptelna*) nuo rytojaus prie miško takelių liepsiu iškabinti ženklus, draudžiančius šiukšlinti, kirsti miškus, neleisiu kur papuola kūrenti laužų ir bausiu (*vėl subeldžia, Nukas krūptelna*) visus, kurie teršia ežerus ir upes. Duosiu tau Teisybę (*subeldžia lazda 3 kartus; pasirodo gervė su kriaukle – ten Teisybė ir paduoda Svaigulei*). Teisybė miške pasiliks tik tuomet, kai jos panorės visi: tiek miško gyventojai, tiek žmonės“.

**Svaigulė: -** Saugok kaip savo akį (*išdidžiai paduoda Nukui)*

**Karalius:** - Keliauk Gugeliuk namo. Palydės tave Gervelė.

*Svaigulė suploja. Pasigirsta muzika. Atskrenda gervelė. Paduoda sparną Nukui ir skrenda prie kalnelio. Girinis ir Snaudale išeina.*

*Nukas ir Gervelė apsuka kalnelį ir pristumia arčiau scenos.*

**VII scena**

**Nukas:** - Gugeliukai, draugai, parnešiau Teisybę.

*Subėga gugeliukai, Pelėda, Varlaitė . Nukas parodo jiems kriauklę.*

**Visi**: - Skrisk, Teisybe Teisybėle, į mūsų mišką – leiskis ant kiekvieno medžio ar krūmo. Išmokyk žmones mylėti, tausoti ir saugoti mišką. Pasilik ir prigyk.

*Skamba muzika. Gugeliukai ,,sėja Teisybę“ – vandenį iš kriauklės.*

**Skatėja**: - Visi tylos... Aš matau mergaitę. Ji rankoje laiko butelį.

**Fabas:** - Žinau. Ji tą butelį tuoj numes į samanas.

**Nukas**: - Ne, Fabai. Ji butelį įsidėjo į krepšelį... Valio Teisybė grįžo.

**Pelėda**: – Matau medžiotoją...

**Alksninukas**: - Oi bėda... Geriau nežiūrėsiu... Ką medžiotojas veikia?

**Nukas**: - Bet jis be šautuvo. Jis turi kąstuvą...

**Smakas**: - Ką gi jis daro? ... Kasa duobutę, išsitraukė eglutės sodinuką ir... pasodino.

**Varlaitė**: - Negali būti... Vadinasi tikrai Teisybė grįžo.

**Gervaitė**: - Visi slėpkitės. Dvikojai ateina...

*Visi slepiasi, kas kur... Išlenda Nukas.*

**Nukas**: - Tai vaikai. Pažiūrėkit, jie renka šiukšles.

*Visi vėl išlenda. Pasigirsta Karaliaus beldimas. Ateina Karalius ir Svaigulė.*

**Karalius:** Į MIŠKĄ TIKRAI SUGRĮŽO TEISYBĖ.

**Visi:** - O v**isi vaikai, kurie daro gerus darbus, greičiau auga.**

**PABAIGA**

Autorė:: Tatjana Krugelienė.

Ugdymo įstaiga: Druskininkų „Saulės“ pagrindinė mokykla.